CELEX: 52008DP0114
Language: mt
Date: 2008-04-10 00:00:00
Title: Il-Mobilizzazzjoni tal-Fond Ewropew ta' Aġġustament għall-Globalizzazzjoni (Malta u l-Portugall) #Riżoluzzjoni tal-Parlament Ewropew tal- 10 ta' April 2008 dwar il-proposta għal deċiżjoni tal-Parlament Ewropew u tal-Kunsill dwar il-mobilizzazzjoni tal-Fond Ewropew ta' Aġġustament għall-Globalizzazzjoni, b'applikazzjoni tal-punt 28 tal-Ftehim Interistituzzjonali tas- 17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (COM(2008)0094 — C6-0085/2008 — 2008/2043(ACI))

15.10.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               CE 247/75
            
         Il-Ħamis, 10 ta’ April 2008Il-Mobilizzazzjoni tal-Fond Ewropew ta’ Aġġustament għall-Globalizzazzjoni (Malta u l-Portugall)
   P6_TA(2008)0114
   Riżoluzzjoni tal-Parlament Ewropew tal-10 ta’ April 2008 dwar il-proposta għal deċiżjoni tal-Parlament Ewropew u tal-Kunsill dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, b’applikazzjoni tal-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (COM(2008)0094 — C6-0085/2008 — 2008/2043(ACI))
   2009/C 247 E/16
   
      Il-Parlament Ewropew,
   wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2008)0094 – C6-0085/2008),
   wara li kkunsidra l-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (1), u b’mod partikolari l-punt 28 tiegħu,
   wara li kkunsidra r-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni (2),
   wara li kkunsidra r-rapport tal-Kumitat għall-Baġits (A6-0083/2008),
   
               A.
            
            
               billi l-Unjoni Ewropea stabbilixxiet l-istrumenti leġiżlattivi u baġitarji xierqa biex jingħata appoġġ addizzjonali lill-ħaddiema li qed isofru l-konsegwenzi ta’ bidliet strutturali kbar fix-xejriet kummerċjali dinjija u biex jiġu megħjuna sabiex jerġgħu jintegraw fis-suq tax-xogħol,
            
         
               B.
            
            
               billi l-għajnuna finanzjarja tal-Unjoni Ewropea għall-ħaddiema li ġew issensjati għandha tkun għajnuna dinamika u disponibbli b’mod effiċjenti u malajr kemm jista’ jkun,
            
         
               C.
            
            
               billi Malta u l-Portugall talbu għajnuna fir-rigward ta’ sensji fis-settur tat-tessuti f’Malta u fis-settur tal-karozzi fil-Portugall, permezz tal-ittri tat-12 ta’ Settembru 2007 u d-9 ta’ Ottubru 2007 (3),
            
         
               1.
            
            
               Jitlob lill-istituzzjonijiet involuti biex jagħmlu l-isforzi neċessarji biex iħaffu l-mobilizzazzjoni tal-Fond;
            
         
               2.
            
            
               Jenfasizza t-tħassib tiegħu rigward in-natura ta’ miżuri ffinanzjati mill-Fond sabiex jitnaqqas in-numru tal-persuni li għadhom qiegħda; jitlob lill-Kummissjoni, b’koperazzjoni mal-awtoritajiet Portugiżi, biex jimmoniterjaw mill-qrib is-sitwazzjoni fir-rigward tad-dispożizzjonijiet tat-tieni paragrafu tal-Artikolu 3, tar-Regolament (KE) Nru 1927/2006, u biex jirrapportaw lill-awtoritajiet leġiżlattivi u baġitarji;
            
         
               3.
            
            
               Japprova d-deċiżjoni annessa ma’ din ir-riżoluzzjoni;
            
         
               4.
            
            
               Jagħti istruzzjonijiet lill-President tiegħu biex jiffirma d-deċiżjoni flimkien mal-President tal-Kunsill u biex jiżgura li tiġi ppubblikata fil-Ġurnal Uffiċjali tal-Unjoni Ewropea;
            
         
               5.
            
            
               Jagħti istruzzjonijiet lill-President tiegħu biex jibgħat din ir-riżoluzzjoni, inkluż l-anness tagħha, lill-Kunsill u lill-Kummissjoni.
            
         
      (1)  ĠU C 139, 14.6.2006, p. 1. Ftehim kif emendat bid-Deċiżjoni 2008/29/KE tal-Parlament Ewropew u tal-Kunsill (ĠU L 6, 10.1.2008, p. 7).
   
      (2)  ĠU L 406, 30.12.2006, p. 1.
   
      (3)  Applikazzjonijiet EGF/2007/008 u EGF/2007/010.
   
      Il-Ħamis, 10 ta’ April 2008ANNESS
      DEĊIŻJONI TAL-PARLAMENT EWROPEW U TAL-KUNSILL
      tal-10 ta’ April 2008
      dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, b’applikazzjoni tal-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda
      IL-PARLAMENT EWROPEW U L-KUNSILL TA’ L-UNJONI EWROPEA,
      Wara li kkunsidraw it-Trattat li jistabbilixxi l-Komunità Ewropea,
      Wara li kkunsidraw il-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (1), u b’mod partikolari l-punt 28 tiegħu,
      Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni (2), u b’mod partikolari l-Artikolu 12(3) tiegħu,
      Wara li kkunsidraw il-proposta tal-Kummissjoni,
      Billi:
      
                  (1)
               
               
                  Il-Fond Ewropew ta’ Aġġustament għall-Globalizzazzjoni (“il-Fond”) ġie stabbilit sabiex jipprovdi appoġġ addizzjonali għall-ħaddiema ssensjati li qed isofru l-konsegwenzi ta’ bidliet strutturali kbar fix-xejriet kummerċjali dinjija, u sabiex jgħinhom biex jerġgħu jintegraw ruħhom fis-suq tax-xogħol.
               
            
                  (2)
               
               
                  Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-Fond taħt il-limitu massimu annwali ta’ EUR 500 miljun.
               
            
                  (3)
               
               
                  Fit-12 ta’ Settembru 2007, Malta ressqet applikazzjoni sabiex tkun tista’ tuża l-Fond fir-rigward tas-sensji fis-settur tat-tessuti, speċifikament għal ħaddiema li ngħataw is-sensja mill-VF(Malta)Ltd u mill-Bortex Clothing Ind. Co. Ltd. L-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbiliti fl-Artikolu 10 tar-Regolament (KE) Nru 1927/2006.
               
            
                  (4)
               
               
                  Fid-9 ta’ Ottubru 2007, il-Portugall ressaq applikazzjoni sabiex jkun jista’ juża l-Fond, fir-rigward tas-sensji fis-settur tal-karrozzi, speċifikament għal ħaddiema li ngħataw is-sensja minn Opel f’Azambuja, Alcoa Fujikura f’Seixal u Johnson Controls f’Portalegre. L-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006.
               
            
                  (5)
               
               
                  Il-Fond għandu, għalhekk, jiġi mmobilizzat sabiex jipprovdi kontribut finanzjarju għall-applikazzjonijiet,
               
            IDDEĊIDEW KIF ĠEJ:
      Artikolu 1
      Għall-baġit ġenerali tal-Unjoni Ewropea għas-sena finanzjarja 2008, il-Fond Ewropew ta’ Aġġustament għall-Globalizzazzjoni għandu jiġi mmobilizzat biex jipprovdi s-somma ta’ EUR 3 106 882 f’approprjazzjonijiet għall-impennji u għall-ħlasijiet.
      Artikolu 2
      Din id-Deċiżjoni għandha tiġi ppubblikata fil-Ġurnal Uffiċjali tal-Unjoni Ewropea.
      
         Magħmula fi Brussell, 10 ta’ April 2008
         
            
               Għall-Parlament Ewropew
            
            
               Il-President
            
         
         
            
               Għall-Kunsill
            
            
               Il-President
            
         
      
      
         (1)  ĠU C 139, 14.6.2006, p. 1. Ftehim kif emendat bid-Deċiżjoni 2008/29/KE tal-Parlament Ewropew u tal-Kunsill (ĠU L 6, 10.1.2008, p. 7).
      
         (2)  ĠU L 406, 30.12.2006, p. 1.